Pop-up vaccinationsstedet i City Syd ved Aalborg har oplevet lange køer til vaccine siden åbningen onsdag. Så lange, at de forventer at vaccinere mellem 1200 og 1300 nordjyder torsdag. Men der er kapacitet til at vaccinere 2500 om dagen, og efter to dages pop-up-tilbud overgår man nu til prebookede stik. Brian Rosenberg, adm. direktør i Carelink, fortæller om ventetid på op til 3,5 timer onsdag. På trods af den lange kø nåede alle at få det tredje vaccinationsstik, de var kommet efter. Vanskeligt at styre Fra på fredag skifter vaccinationsstedet til tidsbestilling, som det hele tiden har været planen. Vurderingen er, at det vil skabe mere ro, og flere kan komme igennem på den måde. Pop-up-tilbuddet var et ekstra, midlertidigt tilbud, Region Nordjylland fik sat i værk, indtil tidsbestillingen kom op at køre. -	Det er vanskeligt at styre med så mange mennesker, så derfor giver det bedre mening at indføre tidsbestilling, siger Brian Rosenberg. Der er åbent 10-20 alle ugens dage, men det anbefales ikke at komme senere end 19.30 i løbet af torsdag, som er sidste dag med pop-up-tilbuddet. Så kan man nemlig risikere at gå forgæves. TV2 Nord bragte onsdag et indslag fra åbningen af vaccinationsstedet. Se det herunder.

Referat:
Der var timelange køer de to første dage efter åbningen af pop-up vaccination i City Syd.